Далучыліся сваімі грашовымі складкамі і ахвярнай, бескаштоўнай працай і рознай дапамогай многія сябры і знаёмыя ініцыятараў — праваслаўныя, рыма-католікі, пратэстанты і нават габрэі — усяго больш за шэсьць дзясяткаў чалавек. Ахвяраваньні на крыж сабралі літаральна на працягу тыдня. Складалі іх самыя розныя людзі: прадпрымальнікі, выкладчыкі, настаўнікі, будаўнікі, журналісты, інжынеры, архітэктары, мастакі, сьвятары, грамадзкія актывісты і самыя звычайныя людзі, пры чым ня толькі з Берасьця, але і з Івацэвічаў, Кобрыня, Янава, а таксама берасьцейцы, што цяпер жывуць у Менску.